ตลาดน้ำมันโลกปิดพุ่ง $1.15รับเหตุโจมตีเรืออิหร่าน
ภาวะตลาดน้ำมัน WTI ปิดพุ่ง $1.15 หลังเหตุโจมตีเรือบรรทุกน้ำมันอิหร่าน
12 ต.ค. 2562

ภาวะตลาดน้ำมัน WTI ปิดพุ่ง $1.15 หลังเหตุโจมตีเรือบรรทุกน้ำมันอิหร่าน
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (11 ต.ค.) เนื่องจากนักลงทุนจับตาสถานการณ์ล่าสุดจากเหตุระเบิดเรือบรรทุกน้ำมันของอิหร่านในทะเลแดง ซึ่งทำให้เกิดความวิตกเกี่ยวกับภาวะชะงักงันด้านการผลิตน้ำมันดิบในตะวันออกกลาง
สัญญาน้ำมันดิบ WTI ส่งมอบเดือนพ.ย. พุ่งขึ้น 1.15 ดอลลาร์ หรือ 2.2% ปิดที่ 54.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. พุ่งขึ้น 1.41 ดอลลาร์ หรือ 2.4% ปิดที่ 60.51 ดอลลาร์/บาร์เรล
สำนักข่าว IRNA ของทางการอิหร่านรายงานว่า เกิดเหตุโจมตีเรือบรรทุกน้ำมันอิหร่านในช่วงเช้าวันศุกร์ ขณะที่กำลังมุ่งหน้าไปยังทะเลแดง โดยถูกโจมตีด้วยขีปนาวุธ 2 ลูกห่างจากชายฝั่งของเมืองเจดดาห์ ประเทศซาอุดีอาระเบียประมาณ 60 ไมล์ ส่งผลให้น้ำมันรั่วไหลลงในทะเล
ผู้เชี่ยวชาญทางด้านเทคนิคกำลังตรวจสอบสาเหตุของเหตุการณ์ดังกล่าว ขณะที่กระทรวงการต่างประเทศของอิหร่านแสดงความวิตกเกี่ยวกับน้ำมันที่รั่วไหลจากเรือบรรทุกน้ำมันที่ได้รับความเสียหายดังกล่าว ซึ่งอาจก่อให้เกิดมลภาวะด้านสิ่งแวดล้อม